‘Onbevoegde polisiediens laat misdaad styg’(Argieffoto: Kent Williamson) Die groot toename in misdaad in Gauteng kan deels toegeskryf word aan die ekonomiese druk en die polisiediens se onbevoegdheid om misdaad te bekamp. Só het Kobus Hoffman, VF Plus-lid van die Gautengse provinsiale wetgewer, gesê met die bekendmaking van Gauteng se misdaadstatistieke vir die tweede kwartaal van die 2022-’23-boekjaar. “Die VF Plus het reeds by verskeie geleenthede die provinsiale kommissaris, lt.genl. Elias Mawela, gewaarsku dat misdaad sal aanhou styg as daar nie aandag gegee word aan ŉ behoorlike begroting wat voorsiening maak vir genoeg toerusting, voertuie en behoorlike opleiding nie.” Van Julie tot September vanjaar het die moordsyfer met 19,4% toegeneem vanaf 1 320 tot 1 579 in die ooreenstemmende tydperk verlede jaar. Poging tot moord het met 28% vanaf 1 228 tot 1 575 gestyg. Swaarvoertuig-kapings het met 32,4% vanaf 253 tot 335 gestyg, terwyl diefstal uit voertuie met 18,5% vanaf 4 395 tot 5 210 gestyg het. “Dit is ook onrusbarend dat die top 40 polisiestasies in Gauteng almal ŉ toename in die aantal aangemelde sake gedurende Julie tot September gehad het,” het Hoffman gesê. Seksuele misdrywe teenoor vroue en kinders het met 90,2% toegeneem van 1 698 tot 3 230. “Die VF Plus kan dit nie genoeg beklemtoon dat die syfer oor die feestyd skerp gaan styg indien die Gautengse polisiediens nie daadwerklik optree om misdaad te bekamp nie. “Gauteng se inwoners kan nie langer met onbevoegde polisiediens saamlewe waar niemand se lewe veilig is nie.”